

SAJTÓKÖZLEMÉNY

Budapest, 2021. február 10.

**Február 12-éig még rendezhető a járuléktartozás**

**Akinek egészségügyi szolgáltatási járulékból több mint hathavi, vagyis 48 ezer forintot meghaladó tartozása halmozódott fel, február 12. után érvénytelenné válik a társadalombiztosítási azonosító jele (tajszám). Mindez azonban könnyen elkerülhető, ebben partnerként működik közre az adóhivatal.**

A Nemzeti Adó- és Vámhivatal (NAV) már hónapok óta, havonta értesíti azokat, akik a nyilvántartás szerint tartoznak a járulékkal. Ha valakinek mégis tartozása halmozódott fel, **több lehetősége van arra,** hogy a következményeket elkerülje.

A **tartozás** a 10032000-06055826 számú, „NAV Egészségügyi szolgáltatási járulék beszedési számla” elnevezésű számlára utalással rendezhető, vagy az értesítő levélhez mellékelt csekken is befizethető.

Ha valaki **méltányolható okok miatt** nem tudja határidőre befizetni a járulékot, fizetési kedvezményt, azaz részletfizetést, fizetési halasztást, a kötelezettség mérséklését vagy elengedését is kérheti a NAV-tól. Sőt, automatikus és pótlékmentes részletfizetés is kérhető. A kedvezményhez kérelmet kell benyújtani a NAV-hoz.

Arról, hogy ki és hogyan kaphat fizetési kedvezményt, a NAV honlapján, a baloldali menü „Információs füzetek” menüpontjának 30.2-es információs füzete tájékoztat (<https://www.nav.gov.hu/nav/inf_fuz/2021>).

Ha valaki **alacsony jövedelme miatt** nem tudja befizetni az egészségügyi szolgáltatási járulékot, az egészségügyi szolgáltatásra szociális rászorultság alapján is jogosult lehet.

Ezt a rászorultságot a lakóhely szerinti járási, illetve fővárosi kerületi kormányhivatal állapítja meg. Ha tehát valaki szociális okok miatt nem tudja befizetni a járulékot, keresse fel lakóhelyén a Kormányablakot vagy a helyi kormányhivatal honlapját (<https://www.kormanyhivatal.hu/hu/elerhetosegek>).

Ha valaki **vitatja fizetési kötelezettségét,** egyeztetési eljárást kezdeményezhet az egészségbiztosítási szervnél, vagyis a kormányhivatalnál akkor, ha az értesítésben megjelölt időszakban jogosult volt egészségügyi szolgáltatásra, vagy a NAV-nál akkor, ha az értesítésben megjelölt időszakban munkaviszony vagy egyéb jogviszony alapján tudomása szerint biztosított volt.

[A NAV honlapján elérhető tájékoztató részletesen ismerteti, kinek és mit kell tennie, hogy tajszáma érvényes maradjon.](https://www.nav.gov.hu/nav/ado/jarulek/Kinek_es_mit_kell_ten20210129.html)

**Nemzeti Adó- és Vámhivatal**

*Dr. Kis Péter András*

*szóvivő*

*06305429418*

[*sajto@nav.gov.hu*](mailto:sajto@nav.gov.hu)